ባለስልጣኑ በሚንከባለሉ ፕሮጀክቶች  ምክንያት ተፈትኗል
አዲስ
አበባ፡- እየተንከባለሉ በመጡ ፕሮጀክቶች እየተፈተነ መሆኑን የኦሮሚያ ኮንስትራክሽን ባለስልጣን አስታወቀ።  የባለስልጣኑ ዳይሬክተር ጀኔራል ዶክተር መሳይ ዳንኤል በተለይ ለአዲስ ዘመን
እንደተናገሩት፤ በኦሮሚያ ክልል ከ10 እስከ 30ሺህ የሚደርሱ ፕሮጀክቶች በአንድ ቢሮ ተይዘው ቆይተዋል፡፡ በዚህም የህዝቡ ሮሮ
እየጨመረ መጥቷል።በክልሉ
የሚንከባለሉ ፕሮጀክቶች እየተበራከቱ መምጣታቸው ባለስልጣኑ በፈለገው ልክ እንዳይጓዝ እንቅፋት እንደፈጠሩበትም ተናግረዋል። ፕሮጀክቶች
በተያዘላቸው የጊዜ ሰሌዳ መሰረት ተጠናቅቀው አገልግሎት መስጠት ባለመጀመራቸው የተነሳም መንግሥት ለተጨማሪ ወጪ እየተዳረገ ነው
ብለዋል። ለፕሮጀክቶቹ
መንከባለል አንዱ ምክንያት የዲዛይን ችግር መሆኑን ዶክተር መሳይ ጠቅሰው፣ ፕሮጀክቱን የሚያንቀሳቅሱት አካላት ዲዛይን ሳይዙ ወደ
ስራ መግባታቸው፣ ዲዛይኑን በባለሙያ አለማሰራታቸው፣ የዲዛይኑን አፈጻጸም በራስ ክትትል ማድረጋቸው ለችግሩ በምክንያትነት ከሚጠቀሱት
መካከል መሆናቸውን አብራርተዋል። ይህ ችግር ለዲዛይን በቂ ጊዜ ሳይመድቡ ገንዘብ ለማግኘት ብቻ የሚሰሩ ፕሮጀክቶች እንዲበራከቱ
በር መክፈቱን ያመለክታሉ፡፡ ባለስልጣኑም ይህን ለማስተካከል ብዙ ጊዜ እንደወሰደበት ተናግረዋል።የጊዜ
ዋጋ በሁሉም ዘንድ ትኩረት ባይሰጠውም በዲዛይን ላይ ከፍተኛ ዋጋ እንደሚያስከፍል የሚያስገነዝቡት ዶክተር መሳይ፤ የግንባታ ጥራት
እንዳይረጋገጥ እና ፕሮጀክቶች በተያዘላቸው የጊዜ ሰሌዳ እንዳይጠናቀቁ እያደረገ መሆኑን ገልጸዋል፡፡ አዲስ ቴክኖሎጂ ያለመቀበልና
ካለፈው የአሰራር ዘዴ አለመውጣትም እንዲሁም ብልሹ አሰራሮች መስፋታቸውም ሌሎች የፕሮጀክቶች መንከባለል ምክንያቶች መሆናቸውን ጠቁመዋል፡፡እንደ
ዳይሬክተር ጀኔራሉ ገለጻ፤ ባለሙያውና ስራው በእጅጉ አለመቀራረባቸውም አንዱ ችግር ነው፡፡እስካሁን በባለስልጣኑ ፈቃድ ያገኙ ተቋራጮች
1ሺ900 ሲሆኑ፤ ሁሉም ግን በእኩል ደረጃ እየሰሩ አይደለም፡፡ ይህም 
ለፕሮጀክቶቹ መጓተት አንዱ ምክንያት ነው። ባለስልጣኑ
የተቋራጮቹን ብቃት ለመገንባት የተለያዩ ስልጠናዎችን መስጠት መጀመሩን ጠቅሰው፣ ከዓለም አቀፍ ተቋራጮች ልምድ እንዲቀስሙ ለማድረግ
በአዲስ አበባ ከተማ እየተገነባ ያለውን የንግድ ባንክ ህንጻ እንዲጎበኙና ምክከር እንዲያደርጉ መሰራቱን አስረድተዋል።  ከ10 እስከ 30ሺህ የሚደርሱ ፕሮጀክቶች በአንድ ቢሮ የተያዙበትን ሁኔታ በማስቀረት
ሥራዎችን ለመከፋፈል እየተሰራ መሆኑንም ተናግረዋል። አስቸኳይ መፍትሄ ማግኘት ባለባቸው ፕሮጀክቶች ላይ ትኩረት ለመስጠት መታሰቡን፣
በቀበሌና በወረዳ ደረጃም መሰራት የሚችሉትን ለማሰራት መግባባት ላይ እየተደረሰ መሆኑን ገልጸዋል። መንግሥት
አሁን ለአዳዲስ ፕሮጀክቶች ምንም ቦታ አይኖርም እንዳለው ሁሉ ባለስልጣኑም በዚሁ መሰረት እየሰራ እንደሚገኝ የገለጹት ዶክተር መሳይ፣
ሲንከባለሉ ለመጡት የፕሮጀክት ስራዎች መፍትሄ ለመስጠት አዳዲስ ፕሮጀክቶች እንዳይጀመሩ መደረጉን አስታውቀዋል፡፡ ሲንከባለሉ የመጡ
ፕሮጀክቶችን በአፋጣኝ ለመጨረስ ትኩረት መሰጠቱን ተናግረዋል፡፡ ባለስልጣኑ
በሙያተኛ የሚመራ አሰራር መፈጠሩን ጠቅሰው፣ በዚህም ሙያን ማዕከል ያደረገ ተግባር ለመፈጸም እየተንቀሳቀሰ መሆኑን አስታውቀዋል።
በዚህም ለባለስልጣኑ ፈተና ሆነው የቆዩትን የሚንከባለሉ ፕሮጀክቶች ጉዳይ ለመፍታት እንደሚጠቅም ገልጸዋል፡፡ የተንከባለሉ
የፕሮጀክቶችን ብዛት ለመለየት ባለስልጣኑ ለሚመለከታቸው አካላት አስር ቀናት ጊዜ መስጠቱና ከዚህ ውጪ ሲሰሩ የተገኙ አካላትን ተጠያቂ
እንደሚያደርግም ታውቋል።  አዲስ ዘመን የካቲት 10/2011ጽጌረዳ
ጫንያለው